Ժակ Հակոբյան (մշակութային գործիչ)

Ժակ Նիկոլայի Հակոբյան (), հայ մշակութային գործիչ։

Կենսագրություն 
Ժակ Հակոբյանը ծնվել է 1944 թվականի հունվարի 12-ին Երևանում։ 1971-1977 թվականներին ուսանել է ԵՊՀ պատմության ֆակուլտետում, որն ավարտելուց հետո աշխատանքի է անցել Երևանի գեղարվեստաթատերական ինստիտուտում՝ որպես կոմերիտմիության առաջին քարտուղար։

1987 թվականից պաշտոնավարել է որպես Մշակույթի հայկական ֆոնդի փոխնախագահ։

2004 թվականին որպես բաժնի վարիչ աշխատանքի է անցել Հայոց ցեղասպանության թանգարան-ինստիտուտում, իսկ 2005 թվականից շարունակել աշխատանքն արդեն որպես նույն թանգարան-ինստիտուտի փոխտնօրեն։

2007 թվականից եղել է Առնո Բաբաջանյանի հիշատակի միջազգային հիմնադրամի երևանյան մասնաճյուղի տնօրենը, իսկ 2010 թվականից նշանակվել է Հայաստանի պետական ֆիլհարմոնիայի փոխտնօրեն։

Եղել է Հայաստանի երգիծաբանների միության նախագահը, ՀՀ Նկարիչների միության պատվավոր անդամ։

Ժակ Հակոբյանը վախճանվել է 2016 թվականի մայիսի 1-ին Երևանում։

Ստեղծագործություն 
Ժակ Հակոբյանը գրել է բանաստեղծություններ։ Հեղինակ է երգիծական հինգ գրքի՝
 «Ծիծաղի պարտեզ» 
 «Սրամտում է Հայկական ռադիոն» 
 «Հումորի և երգիծանքի 19 ակնթարթ» 
 «Էս շան տղեն գիժ ա»
 «Ապրենք ժպտալով»։

Պարգևներ 
2009 թվականին Ժակ Հակոբյանը պարգևատրվել է ՀՀ Մշակույթի նախարարության ոսկե մեդալով, 2010 թվականին արժանացել՝ ՀՀ մշակույթի վաստակավոր գործիչ կոչման։

Ծանոթագրություններ 

ՀՀ մշակույթի վաստակավոր գործիչներ
ԵՊՀ պատմության ֆակուլտետի շրջանավարտներ